संकटा विजयी
उत्तम राईको गोलमा संकटा क्लबले पाँचौं झापा गोल्डकप फुटबल प्रतियोगितामा आइतबारको खेलमा विभागिय टोली नेपाल पुलिस क्लबलाई १–० गोलले पराजित गर्दै क्वाटरफाइनलमा प्रवेश गरेको छ । बिर्तामोड–३ स्थित डोमालाल राजवंशी रंगशालामा संकटलाई जिताउन उत्तमले ६५ औं मिनेटमा गोल गरे ।
बिर्तामोड — उत्तम राईको गोलमा संकटा क्लबले पाँचौं झापा गोल्डकप फुटबल प्रतियोगितामा आइतबारको खेलमा विभागिय टोली नेपाल पुलिस क्लबलाई १–० गोलले पराजित गर्दै क्वाटरफाइनलमा प्रवेश गरेको छ । बिर्तामोड–३ स्थित डोमालाल राजवंशी रंगशालामा संकटलाई जिताउन उत्तमले ६५ औं मिनेटमा गोल गरे ।उत्तमले विदेशी खेलाडी फोडे फोफोनाको क्रसमा हेडमार्फ बललाई गोलपोस्टको दिशा दिए । दायाँ साइडको डि–एरिया नजिकबाट फोफोनाको पास बललाई पुलिसका गोलकिपर सञ्जित श्रेष्ठ मुभ भएको मौकामा उत्तमले हेडमार्फत गोल गरे । पुलिस केही राम्रा अवसरलाई गोल गर्नबाट चुकेको थियो । आठौं मिनेटमा पुलिसका कप्तान जुमनु राईले अघि बढाएको बल संकटाका डिफेन्डरले खोसेका थिए । २४ औं मिनेटमा पुलिसका रवि पासवानले राम्रो अवसर गुमाउन पुगे । ४४ औं मिनेटमा एक्लै अघि बढेका रविलाई जुमनुले पास मिलाइदिन सकेनन् । ६० औं मिनेटमा पुलिसका सौजन राईले प्रहार गरेको फ्रिकिक बल गोलपोस्ट नजिकै बसेका जुमनुले हेड गर्दा बाहिर गयो । ७६ औं मिनेटमा पुलिसका नीरकुमार राईले एक्लै अघि बढाएको बललाई संकटाका गोलकिपर रोहित कार्कीले अघि बढेर विफल तुल्याए । रक्षात्मक खेल खेलेको संकटाले पुलिसमाथि १४ औं मिनेटमा धावा बोलेको थियो । उसका फोफोनाको हेडर पोस्टको नजिकैबाट बाहिरिएको थियो । ७८ औं मिनेटमा संकटाका उत्तमले पुलिसका अजित भण्डारीबाट खोसेर प्रहार गरेको बल गोलपोस्ट नजिकैबाट बाहिरिएको थियो । ८३ औं मिनेटमा संकटाका विदेशी खेलाडी ग्लोरीको छोटो पासमा गणेश हमालले गरेको कडा प्रहार पुलिसका गोलकिपर श्रेष्ठले मुस्किलले जोगाएका थिए । लगत्तै ८४ औं मिनेटमा संकटाका फोफोनाले पुलिसका दुई जना डिफेन्डरलाई पछि पारी अघि बढाएर प्रहार गरेको बललाई गोलकिपर श्रेष्ठले पञ्च गरेर बाहिर पठाए । पुलिसका प्रशिक्षक अनन्तराज थापाले खेलमा तीनवटा राम्रो अवसरलाई खेलाडीहरूले गोलमा परिणत गर्न चुकेको जनाए । संकटाका प्रशिक्षक सल्यान खड्गीले रणनीतिअनुसार नै खेलेर नतिजा आफ्नो पक्षमा पारेको बताए । संकटका फोफोना प्लेयर अफ द म्याच भई १० हजार रुपैयाँ पाए ।सोमबार पहिलो क्वाटरफाइनलमा सातदोबाटो युथ क्लब र नेपाल एपीएफ क्लबबीच प्रतिस्पर्धा हुनेछ ।